Stöð 2 Sport 2 hefur að undanförnu staðið fyrir vali á bestu knattspyrnumönnum á Íslandi frá upphafi . Listi yfir 20 bestu knattspyrnumennina var valinn af dómnefnd valinkunnra manna . Áhorfendur sjónvarpsstöðvarinnar tóku síðan þátt í að velja tíu úr þessum hópi , og var vægi þeirra 30% á við dómnefndina . Fimm Skagamenn voru á listanum yfir 20 bestu knattspyrnumennina og þegar er ljóst að tveir þeirra Pétur Pétursson og Ríkharður Jónsson verða á meðal þeirra 10 bestu , en Stöð 2 Sport 2 mun í samvinnu við KSÍ framleiða sjónvarpsþætti um 10 bestu knattspyrnumenn Íslands frá 1946 - 2008 . Byrjað verður að sýna þættina , sem verða í umsjón Arnars Björnssonar , í maí og mun sýningum ljúka í lok júlí . Að þeim loknum gefst almenningi kostur á að velja besta knattspyrnumann Íslands . Verið er að tilkynna tíu bestu knattspyrnumennina þessa dagana , einn á dag . Á mánudag var búið að kynna til sögu auk þeirra Péturs og Ríkharðs , Ásgeir Sigurvinsson , Albert Guðmundsson og feðgana Eið Smára og Arnór Guðjohnsen . Skagamennirnir þrír til viðbótar sem voru á listanum yfir þá 20 bestu voru Sigurður Jónsson , Teitur Þórðarson og Arnar Gunnlaugsson . Ómögulegt er að segja til um hvort einhver þeirra sé í þeim fjórum sætum sem eftir er að kynna , en margir eru um „ hituna “ . Auk þeirra sem hafa verið nefndir komu við sögu í kosningunni : Atli Eðvaldsson , Ellert B. Schram , Eyjólfur Sverrisson , Guðni Bergsson , Hermann Gunnarsson , Hermann Hreiðarsson , Ingi Björn Albertsson , Jóhannes Eðvaldsson , Pétur Ormslev og Þórólfur Beck .